**Қазақстандық салалық білім және ғылым қызметкерлері кәсіподағы мүшелік ұйымдарының кәсіподақтардың облыстық және аумақтық бірлестіктерімен өзара іс-әрекет мәселелері туралы**

Кәсіподақтың салалық Кеңесіне ұсынған салалық кәсіподақтың облыстық ұйымдарының ақпаратын талдау мүшелік ұйымдардың өз тәжірибелік қызметінде аумақтық бірлестіктермен негізінен Кәсіподақтар күні, Еңбек күні, түрлі форумдар, кәсіподақ кадрлары мен активін оқыту сияқты бірлескен жалпыкәсіподақтық іс-шаралар өткізу мәселелері бойынша, сондай-ақ әлеуметтік әріптестік жөніндегі облыстық үшжақты комиссияның, аймақтың кәсіподақтар үйлестіру кеңесінің отырыстары аясында өзара әрекет ететінін көрсетті.

Павлодар облыстық кәсіподақ ұйымы кәсіподақ қызметінің көптеген бағыттары бойынша «Павлодар облысының кәсіподақ орталығы» аумақтық бірлестігімен белсенді өзара әрекет етеді. Облыстық кәсіподақ комитетінің төрайымы Науразбаева Г.А. әлеуметтік әріптестік жөніндегі облыстық үшжақты комиссияның мүшесі, кәсіподақтардың аумақтық бірлестігінің үйлестіру кеңесі төрағасының орынбасары болып табылады. Соңғы жылдары облыстың АКБ қатысуымен 20 шақты семинар ұйымдастырылып, салалық кәсіподақтың 85 кәсіподақ қызметкері мен белсенділері оқытылды. Аумақтық бірлестіктің әлеуметтік әріптестік жөніндегі облыстық үшжақты комиссиясында әлеуметтік-еңбек қатынастары, білім саласы қызметкерлерінің коммуналдық қызмет төлемі, арнайы киіммен қамтамасыз ету және басқа да мәселелер қаралады. Облыстық кәсіподақ комитеті облыстың Кәсіподақ орталығымен бірлесіп «Үздік техникалық еңбек инспекторы» байқауларын өткізіп, жастар кеңесінің мүшелері кәсіподақтың аумақтық бірлестігінің «Келешек» жастар кеңесінің шарасына қатысады.

Қарағанды, Ақмола, Алматы облыстық, Нұр-Сұлтан қаласы «Әділет» кәсіподақ ұйымының және басқаларының кәсіподақтардың тиісті аумақтық бірлестіктерімен өзара іс-әрекеті айтарлықтай жандандырылды.

Дегенмен, кәсіподақтардың мүшелік ұйымдарымен ұсынылған ақпараттарда облыстық кәсіподақ ұйымдары мен аумақтық кәсіподақ бірлестіктерінің әлеуметтік-еңбек қатынастарының өзекті мәселелері, аймақтардағы кәсіподақ мүшелерінің әлеуметтік мәселелерін шешудегі кәсіподақтар қызметі толық көрсетілмейді.

ҚР «Кәсіподақтар туралы» Заңының 12-бабына сәйкес аумақтық кәсіподақ бірлестігінің негізгі қызметі мен басты міндеті аймақтық жұмыс берушілер бірлестіктерімен және облыстық әкімдіктермен аймақтық келісім жасау жолымен өз мүшелік ұйымдарының құқықтары мен мүдделерін білдіру және қорғау болып табылады. Дегенмен, көптеген мүшелік ұйымдардың ақпараттарында бұл мәселелер тіпті көрсетілмеген және педагогтардың қандай нақты әлеуметтік-еңбек мәселелері қаралған, қандай аумақтық кәсіподақ бірлестіктерінің қатысуымен шешіліп жатқанын анықтау мүмкін емес. Егер ақпаратқа қарайтын болсақ, көптеген облыстық ұйымдар үшін бұл мәселелер олардың бірлескен қызметінде ең бастысы емес, қосалқы болып табылады.

Маңғыстау облыстық ұйымы аймақтық деңгейде әлеуметтік әріптестікті дамытудың төмен деңгейін көрсетіп отыр, үшжақты комиссия мәжілістері тұрақты және жүйелі өткізілмейді.

Семей аумақтық кәсіподақ комитеті АКБ беделін арттыру, олардың аймақтық деңгейде қызметкерлердің еңбек құқықтары мен кәсіптік мүдделерін қорғау саласындағы қызметін күшейту қажеттігі туралы мәселе көтеріп отыр.

Қызметкерлерге әлеуметтік кепілдіктер мен лайықты еңбек жағдайын қамтамасыз ету жөнінде өзара іс-әрекет нәтижелілігін арттыру, еңбекті қорғау жағдайына бақылауды күшейту қажеттігін Қарағанды облыстық білім және ғылым қызметкерлерінің кәсіподақ комитеті атап өтеді.

Барлық мүшелік ұйымдар аумақтық кәсіподақ бірлестіктерімен өзара іс-әрекет мәселелерін айқындаған жоқ. Мысалы, «Ұстаз» Алматы қалалық кәсіподағы салалық Кеңеске өз филиалдары – аудандық ұйымдарының ақпаратын жіберсе, олардың құзыретіне аумақтық кәсіподақ бірлестіктерімен өзара іс-әрекет мәселесі кірмейді.

Жоғарыда айтылғандардан, салалық кәсіподақ ұйымдарының аумақтық кәсіподақ бірлестіктерімен өзара іс-әрекетіне қатысты кейбір мәселелерді жетілдіру және түзету қажеттігі туралы қорытынды шығаруға болады. Бұл мәселедегі кемшіліктердің бірден бір себебі, қазіргі кездегі аталған мәселе бойынша келісілген реттеуші құжаттың болмауы.

Бірінші кезекте, аумақтық кәсіподақ бірлестіктерінің қызметін ҚР «Кәсіптік одақтар туралы» Заңының ережелеріне сәйкес келтіру туралы мәселе туындады. Мысалы, аталған Заңның 12-бабына сәйкес (2-т.), «аумақтық кәсіподақтар бірлестігін кәсіподақтар және (немесе) олардың бірлестіктері құрады». Бірақ, біз білетіндей, қазіргі таңда бірде бір облыстық салалық білім және ғылым қызметкерлерінің кәсіподақ ұйымы жергілікті жерлерде аумақтық бірлестіктерді құруға, құрылтайшылыққа қатысқан жоқ, бұл мәселе бойынша олар ешқандай шешім қабылдаған жоқ. Басқа да республикалық салалық кәсіподақтарда осындай жағдай орын алды, олар да аумақтық кәсіподақ бірлестіктерінің құрылуына шешім қабылдамады. Салалық кәсіподақтың облыстық ұйымдарының ауызша ақпаратынан, аумақтық кәсіподақ бірлестіктері Қазақстан Кәсіподақтар федерациясымен және Республикалық салалық мәдениет, спорт және ақпарат қызметкерлерінің кәсіподағымен құрылғаны белгілі.

Іс жүзінде облыстық кәсіподақ ұйымдарының қазіргі таңда аумақтық кәсіподақ бірлестіктері, олардың өкілеттіктері мен функционалдық міндеттері туралы құжаты (Ережесі немесе Жарғысы) жоқ. Бұлардың барлығы салалық кәсіподақтардың аумақтық бірлестіктермен өзара қатынасында белгісіздік жағдайы мен кейбір проблемалар туғызады.

Салалық кәсіподақтың аумақтық ұйымдары мен аумақтық бірлестіктерінің өзара қатынастарында АКБ үстемдігі орын алып, бұл ҚР «Кәсіптік одақтар туралы» Заңының 12-бабына қайшы келеді.

Осыған орай кейбір фактілер орын алып отыр, мысалы, «Маңғыстау облыстық кәсіподақ орталығы» аумақтық кәсіподақ бірлестігі облыстық білім және ғылым қызметкерлерінің комитетіне кәсіподақтар үйінің ғимаратында болуына шарт қояды: кәсіподақ шараларын өткізу үшін облыстық комитетке үй-жайлар жалдау жағдайында, яғни ақысына берілген. Сондай-ақ, облыстық кәсіподақ комитетінен кәсіподақ үйі ғимаратында аппараттың орналасуына ақы алынады, облыстық кәсіподақ комитетінің пікірінше бұл дұрыс емес, себебі ғимарат кәсіподақтардың бірлескен меншігі болып табылады.

Жоғарыда айтылғандарға орай:

- республикалық салалық кәсіподақтарға Қазақстанның Кәсіподақтар федерациясымен бірлесіп Аумақтық кәсіподақтар бірлестігінің мәртебесі туралы мәселені жетілдіру;

- Аумақтық кәсіподақ бірлестіктерін республикалық салалық кәсіподақтармен құру мәселесін ҚР «Кәсіптік одақтар туралы» заңына сәйкес келтіру;

- құрылтай құжаттарында, тиісті ережелерде салалық кәсіподақтардың аумақтық бірлестіктері мен ұйымдарының негізгі өкілеттіктері мен функционалдық міндеттерін нақты әрі анық айқындау;

- «Қазақстандық салалық білім және ғылым қызметкерлерінің кәсіподағы» ҚБ Жарғысының «Аумақтық кәсіподақ ұйымдары» 10-бөліміне кәісподақ ұйымдарының аумақтық кәсіподақ бірлестіктерімен өзара іс-әрекет мәселелерін толықтыруға енгізу қажет деп есептейміз.

**Ұйымдастырушылық-кадрлық жұмыс бөлімі**